ፋብሪካው 2ነጥብ5 ሚሊየን ኩንታል ስኳር የማምረት ዓቅም አለው-ኮርፖሬሽኑ 
ኦሞ ቁጥር ሁለት ስኳር ፋብሪካ በዓመት 2ነጥብ 5 ሚሊየን ኩንታል የማምረት ዓቅም እንዳለው ስኳር ኮርፖሬሽን ገለጸ ፡፡ኮምፕላንት በተባለ የቻይና ኩባንያ ሐምሌ 2006 ዓመተ ምህረት ግንባታው የተጀመረው ፋብሪካው አሁን ላይ 94 በመቶ ሥራው መጠናቀቁን የኮርፖሬሽኑ ህዝብ ኮሙኒኬሽን ዳይሬክተር  አቶ ጋሻው አይችሉህም አስታውቀዋል፡፡የኦሞ ኩራዝ ቁጥር 2 ስኳር ፋብሪካ በዚህ ዓመት በቀን እስከ 6 ሺህ 500 ቶን ሸንኮራ አገዳ በመፍጨት ሥራ ውስጥ የገባ መሆኑን ጠቁመዋል፡፡ፋብሪካው በሙሉ አቅሙ ማምረት ሲጀምር በቀን 12 ሺህ ቶን አገዳ በመፍጨት 12 ሺህ ኩንታል ስኳር ማምረት እንደሚችል ነው ያብራሩት ፡፡በዓመትም 2ነጥብ5 ሚሊየን ኩንታል ስኳር የማመረት ዓቅም እንዳለው ዳይሬክተሩ ገልጸዋል ፡፡እንደዚሁም ፋብሪካው 28 ሚሊዮን ሊትር ኢታኖል የማምረት ዓቅም እንዳለው ነው ያስታወቁት ፡፡ከዚህ በተጨማሪ ከሚያመነጨው 60 ሜጋ ዋት የኤሌክትሪክ ኃይል ውስጥ 20 ሜጋ ዋቱን ተጠቅሞ 40ውን ወደ ብሔራዊ የኃይል ቋት ያስገባል ነው ያሉት ፡፡አሁን በስራ ላይ ያሉትን ጨምሮ እስከ 2012 ዓመተ ምህረት ድረስ የሚጠናቀቁ ስድስት ፋብሪካዎች በተለያየ የግንባታ ደረጃ ላይ የሚገኙ መሆናቸውን ጠቅሰዋል፡፡እነዚህም አስቀድመው ሥራ ከጀመሩት ጋር ተዳምረው በሁለተኛው የእድገትና ትራንስፎርሜሽን ዕቅድ ዘመን መጨረሻ ወደ በዓመት 28 ሚሊዮን ኩንታል ስኳር ያመርታሉ ተብሎ ይጠበቃል፡፡